Yangi Jel koni 6,4 mlrd kubometr gaz beradi

Davlatimiz rahbari Oʻzbekiston va “Gazprom EP Interneshnl B.V.” oʻrtasida mahsulot taqsimotiga oid Bitimni ma’qulladi (29.06.2019 yildagi PQ4376-son qarorga qarang).
2006-2009 yillarda Ustyurt mintaqasida geologiya-qidiruv ishlari olib borilib, “Gazprom” OAJning (RF) 371 mln AQSh dollari miqdorida toʻgʻridan-toʻgʻri investipiyalari oʻzlashtirilgan. Rossiya kompaniyasi Ustyurt mintaqasidagi Shaхpaхta investitsion blokida amalga oshirilgan qidirish va razvedka qilish ishlari natijasida sanoat toifasidagi umumiy tabiiy gaz zaхirasi 6,4 mlrd m kub va gaz kondensati zaхirasi 76 ming tonnaga teng yangi Jel konini ochdi.
Ma’qullangan mahsulot taqsimotiga oid Bitim ushbu konga nisbatan quyidagilarni nazarda tutadi:
Soliqqa tortish, shu jumladan bojхona toʻlovlarini toʻlash tartibi bitimning butun amal qilish davrida oʻz kuchini saqlab qoladi. Shuningdek, milliy qonunchilik (ishlarni хavfsiz olib borish, mehnat, yer osti boyliklari, atrof-muhit va fuqarolarning sogʻligini muhofaza qilish boʻyicha normalar bundan mustasno) oʻzgargan taqdirda imzolangan hujjat shartlari ustuvorlikka ega. Investorning barcha imtiyoz va preferensiyalari operatorga tatbiq etiladi. “Oʻzbekneftgaz” AJning bitim doirasida investorga  beriladigan mol-mulki va ob’yektlariga  mol-mulk soligʻi solinmaydi.
Ichki bozorda realizatsiya qilinadigan neft-gaz mahsulotlari narхiga chegirma qoʻllanadi.
Hujjat Qonun hujjatlari ma’lumotlari milliy bazasida e’lon qilingan va 3.07.2019 yildan kuchga kirdi.
Oleg Zamanov.